มีอาการเวียนหัวตลอดเวลาเลยค่ะ เคยไปหา คุณก็ไม่ได้ตรวจอะไรมาก แค่บอกว่าอายุแค่นี้คงไม่เป็นอะไร ก็ไห้ยาแก้เวียนหัวมาทานค่ะ แล้วก็ฉีดยา หลังจากนั้นก็เบาลงบ้างค่ะ ประมาณ 3 เดือน แต่ตอนนี้เริ่มมีอาการเดิมค่ะ เวียนหัวเกือบตลอดเวลา ก้มหน้านิดหน่อยก็เวียนแล้วค่ะ บางครั้งก็มีอาเจียนด้วย แบบนี้จะมีสาเหตุจากอะไรบ้างคะ หู ตา อะไรพวกนี้อ่าค่ะ เกี่ยวกันไหมคะ
สวัสดีค่ะ อาการเวียนศีรษะตลอดเวลา เป็นมาประมาณ 3 เดือน สัมพันธ์กับการก้มหน้า มีอาเจียน อาจจะเกิดจาก การมีน้ำในหูไม่เท่ากัน การมีหินปูนในหูชั้นใน ความดันต่ำขณะเปลี่ยนท่า น้ำตาลในเลือดต่ำ มีภาวะซีด หรือมีเนื้องอกในเส้นประสาทที่มาเลี้ยงหูหรือที่บริเวณหูชั้นในโดยภาวะที่เป็นไปได้มากก็คือภาวะน้ำในหูไม่เท่ากัน ซึ่งเป็นโรคที่เกิดจากความผิดปกติของน้ำในหูชั้นใน ทำให้น้ำในหูชั้นในมีปริมาณมากกว่าปกติ ส่งผลต่อการทำงานของเซลล์ประสาทที่ควบคุมการทรงตัวและการได้ยิน ทำให้ผู้ป่วยเกิดอาการวิงเวียนศีรษะ หูอื้อ สูญเสียการได้ยิน รู้สึกถึงแรงดันภายในหู เป็นต้นในเบื้องต้นสามารถรับประทายาลดอาการเวียนศีรษะตามที่แพทย์จ่ายมาได้ เมื่อมีอาการเป็นมาก อาจใช้ยาต้านการอาเจียนร่วมไปด้วย หรือในผู้ป่วยบางรายที่เป็นมาก แพทย์อาจจ่ายยาขับปัสสาวะ เป็นการรักษาในระยะยาว เพื่อช่วยรักษาระดับของเหลวในหูและบรรเทาอาการน้ำในหูไม่เท่ากัน โดยรับประทานยาควบคู่ไปกับการลดการรับประทานอาหารที่มีรสเค็มหากยังมีอาการเป็นมากขึ้นเรื่อยๆ กินยาแล้วไม่ทุเลา ร่วมกับมีอาการเดินเซ มีกล้ามเนื้ออ่อนแรง หรือการได้ยินผิดปกติ ควรกลับไปพบแพทย์เพื่อตรวจเพิ่มเติมอีกครั้ง